Diari Oficial de la Generalitat Valenciana


Sumari del DOGV 2712, del 20-03-1996 (1996/837694)

ORDRE de 12 de març de 1996, de la Conselleria d'Indústria i Comerç, sobre concessió d'ajudes en matèria d'electrificació rural.
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/12/(1)/dof/vci/html**

### Dades del document

Número de DOGV
:   2712

Data del DOGV
:   20-03-1996

Secció del DOGV
:   DISPOSICIONS GENERALS

Número del document
:   1996/837694


Data del document
:   12-03-1996

Organisme emissor
:   Conselleria d'Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 12 de març de 1996, de la Conselleria d'Indústria i Comerç, sobre concessió d'ajudes en matèria d'electrificació rural.   
Amb la implantació de Pla Valencià d'Electrificació Rural es proposa l'extensió de les xarxes de subministrament elèctric i la millora de les insta·lacions de distribució d'energia elèctrica al medi rural.   
L'aïllament d'algunes comarques i zones d'interior de la Comunitat Valenciana, produït per determinats dèficits d'infraestructures, entre elles les energètiques, incideix en el nivell i en la qualitat de vida dels seus habitants i genera situacions de desavantatge econòmic comparatiu per a les activitats productives d'aquestes comarques, i frena tant la capacitat de desenvolupament endogen com la localització d'indústries i empreses en les esmentades comarques. Això fa aconsellable la intervenció pública en forma d'ajudes de l'administració autonòmica destinades a la millora d'aquestes infraestructures. Aquestes ajudes s'adreçaran al cofinançament de projectes d'electrificació rural que incidisquen en la millora de la qualitat de vida dels habitants del medi rural i en el desenvolupament d'activitats productives del sector primari i agroalimentari, el turisme, l'artesania i els serveis.  
En definitiva, el Pla Valencià d'Electrificació Rural té com a finalitat atendre les necessitats de subministrament energètic dels nuclis de població aïllats i les explotacions que encara queden per electrificar, connectant-les a les xarxes de subministrament existents i destinant una part significativa dels recursos disponibles a les instal·lacions que subministren energia elèctrica als habitants del medi rural. L' instrument principal per a l'aplicació de l'esmentat pla seran les ajudes que es regulen en aquesta ordre.  
En virtut d'això, aquesta Conselleria d'Indústria i Comerç   
ORDENA  
CAPíTOL I  
Règim d'ajudes  
Article 1. Objecte i àmbit   
1. L'objecte d'aquesta ordre és establir el règim de concessió d'ajudes en matèria d'electrificació rural per a les accions que s'hi indicaran, desenvolupades a la Comunitat Valenciana, d'acord amb les consignacions pressupostàries que per a l'exercici 1996 estableix la Llei de Pressupostos per a la Conselleria d'Indústria i Comerç.  
2. Així mateix, es destinaran ajudes a projectes que potencien l'ús d'energies renovables per al subministrament elèctric en els llocs allunyats o de difícil connexió amb les xarxes de distribució convencional.  
3. El règim d'ajudes serà d'aplicació tal com es determina en els següents articles.  
Article 2. Accions a les quals es pot donar suport  
1. Les ajudes podran anar destinades a projectes d'inversió dels següents tipus i característiques:  
1.1 Instal·lacions elèctriques convencionals: línies de transport de alta i mitjana tensió, centres de transformació i xarxes de distribució de baixa tensió. Les obres corresponents a les esmentades instal·lacions hauran d'incidir directament, en tots els casos, en la millora de la qualitat de vida dels habitants del medi rural.  
1.2 Instal·lacions elèctriques, incloent-hi les destinades a habitatges d'ús permanent, alimentades per energia solar, eòlica, hidràulica o altres fonts d'energia renovables. En aquests casos, les instal·lacions beneficiàries d'ajudes seran del tipus següent:  
a) Elements de captació, regulació i emmagatzematge d'energia.  
b) Xarxa interior de subministrament, inclosos els punts de llum i preses de corrent, a excepció de qualsevol altre receptor elèctric.  
2. Les ajudes que s'estableixen en aquesta ordre tindran la consideració de subvenció a fons perdut i finançaran parcialment projectes i instal·lacions de producció, transport, transformació i distribució d'energia elèctrica en el medi rural.  
3. Les subvencions concedides tindran una quantia màxima del 40% del cost total de la inversió aprovada corresponent al projecte, en concepte d'ajuda pública, i es modularà l'esmentada proporció d'acord amb el tipus de projecte sol·licitat, l'interés social i les disponibilitats pressupostàries.   
4. Amb caràcter excepcional, les instal·lacions alimentades per energies renovables i altres obres seleccionades que es consideren d'especial interés social, després de l'informe previ de la Direcció General d'Indústria i Energia, podran rebre una subvenció pública superior al 40% del cost de la inversió, sempre que ho permeten les disponibilitats pressupostàries.  
Article 3. Beneficiaris de les ajudes  
Podran ser beneficiaris de les ajudes les corporacions locals, associacions, empreses, particulars i empreses elèctriques que presenten projectes d'electrificació rural.  
CAPíTOL II  
Procediment  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades en aquesta ordre, s'hauran d'adreçar a la Direcció General d'Indústria i Energia i es presentaran en l'imprés normalitzat als corresponents serveis territorials d'Indústria i Energia o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificativa del sol·licitant i , si s'escau, del representant legal.   
b) Declaració responsable que el sol·licitant es troba al corrent en el compliment de les obligacions fiscals i davant de la Seguretat Social, en els termes previstos en l'ordre de 7 de gener de 1991, de la Conselleria d'Economia i Hisenda.  
c) Memòria resumida del projecte en què es descriguen els següents elements:  
- obra, instal·lació i inversió proposada, objectius que es persegueixen, actuacions i mitjans utilitzats;  
- pla i calendari d'execució durant l'exercici;  
- justificació de l'interés social, si s'escau, del projecte;  
- especificació dels termes municipals o territori afectat;  
- nombre d'abonats i activitats econòmiques beneficiades amb la inversió, expressant si es tracta de subministrament nou o de millora del servei.  
d) Plànol de situació de l'obra que es vol realitzar i relació amb les xarxes existents.  
e) Característiques tècniques principals.  
f) Pressupost estimat de la inversió.  
g) Declaració d'unes altres ajudes públiques sol·licitades o concedides per al mateix projecte.  
3. En el cas d'habitatges que es vulga electrificar es demanarà, a més dels documents indicats en l'apartat anterior, el certificat de l'ajuntament del terme municipal en què estiga radicada, on s'acredite que aquesta es destina a ús permanent, així com les dades de les dimensions de la instal·lació, marca i tipus de components i altres dades que permeten fixar la quantia de la subvenció.  
4. Les sol·licituds es presentaran amb anterioritat a l'execució del projecte.  
5. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda s'hi produïsca i sense que això prejutge la decisió que finalment s'hi adopte.  
6. El termini de presentació de sol·licituds comprendrà des de l'endemà de la publicació d'aquesta ordre en el Diari Oficial de la Generalitat Valenciana fins al 30 d'abril de 1996.  
Article 5. Criteris d'avaluació de les sol·licituds   
La valoració objectiva de l'interés de les instal·lacions i les obres que es vulga realitzar així com, si s'escau, de l'interés social del projecte, es farà aplicant, entre altres, els següents criteris:  
a) instal·lacions noves que proporcionen subministrament elèctric en zones on no n'hi haja;  
b) reforçament o ampliació de les instal.lacions existents que comporte una millora en la qualitat del subministrament;  
c) utilització d'energies renovables i recursos autòctons;  
d) localització de les instal.lacions en zones d'interior de la Comunitat Valenciana amb especials déficits d'infraestructura de producció i distribució d'energia elèctrica;  
e) situació econòmica de la població de la zona;  
f) nuclis urbans, distància i accessos pel que fa a infraestructures de comunicacions i subministrament d'energia i nombre de persones directament beneficiades pel funcionament de la instal·lació;  
g) inversió necessària per abonat;  
h) Grau i tipus d'ús, en el cas d'habitatges.  
Article 6. Resolució de la concessió d'ajudes  
1. La Direcció General d'Indústria i Energia podrà demanar al sol·licitant l'aportació addicional d'altres documents o dades complementàries que considere necessaris per a resoldre la sol·licitud presentada.   
2. Rebudes les sol·licituds i la documentació addicional exigida i després de l'informe previ de la Direcció General d'Indústria i Energia, aquestes les avaluarà una comissió qualificadora integrada per la Conselleria d'Indústria i Comerç i per les diputacions provincials, i es trametran les sol·licituds acompanyades del corresponent informe de valoració i de la proposta de subvenció a la Direcció General d'Indústria i Energia.  
3. Valorada la sol·licitud, es podrà demanar al sol·licitant la modificació o millora voluntària dels termes d'aquesta, cosa que aquest haurà de realitzar en un termini màxim de 10 dies des del requeriment corresponent.  
4. Avaluades les sol·licituds, el conseller d'Indústria i Comerç dictarà la resolució de concessió d'ajuda a proposta de la Direcció General d'Indústria i Energia, on es fixarà expressament la quantia de l'ajuda i l'import de la inversió subvencionada, els terminis d'execució i, si s'escau, les condicions tècniques, econòmiques i les obligacions que afecten el desenvolupament del projecte objecte de subvenció. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
5. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de dos mesos, comptadors des de la data de la finalització del termini de presentació de sol·licituds.  
Transcorregut el termini sense que hi haja una resolució, es considerarà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Una vegada aprovada la subvenció, en el cas d'instal·lacions elèctriques convencionals, el titular haurà de presentar al Servei Territorial d'Indústria i Energia que li corresponga, en el termini d'un mes des de la data de notificació de la resolució de concessió de l'ajuda, un projecte de l'obra o instal·lació, subscrit pel tècnic competent. L'esmentat projecte es sometrà a l'informe dels tècnics de la Direcció General d'Indústria i Energia designats al efecte.  
7. L'execució de l'obra, així com l'obtenció d'autoritzacions, serà responsabilitat del sol·licitant, el qual haurà de tenir completament finalitzada la instal·lació i presentats els certificats corresponents davant del servei territorial d'Indústria i Energia procedent en els terminis indicats en la respectiva resolució de concessió de l'ajuda.  
Article 7. Resolució d'incidències  
1. L'òrgan competent per a la concessió de les ajudes, resoldrà les incidències que s'hi produïsquen amb anterioritat a l'esmentada concessió, i en especial els supòsits de:  
- canvis de titularitat;  
- canvis d'ubicació;  
- pròrrogues per a l'execució del projecte i per al compliment de les condicions particulars de la concessió, amb caràcter excepcional;  
- modificacions justificades del projecte inicial;  
- pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, d'altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 8. Control de les accions   
1. La Direcció General d'Indústria i Energia, a través dels serveis territorials, podrà en tot moment efectuar les actuacions de verificació, comprovació i inspecció del projecte objecte d'ajuda que considere necessàries.  
2. El beneficiari està obligat a sotmetre's a les actuacions de control financer de la Intervenció General, pel que fa a les ajudes concedides.  
Article 9. Liquidació de les ajudes   
1. La liquidació de les ajudes es farà efectiva d'una sola vegada, després que s'acredite la finalització de l'obra en la totalitat, d'acord amb el projecte presentat amb la sol·licitud i en els termes fixats per la resolució de concessió de l'ajuda, llevat d'aquells projectes per a la liquidació de les ajudes dels quals s'exigisca la presentació de certificats parcials d'obres, cas en el qual l'ajuda es liquidarà proporcionalment a les obres parcials finalitzades.  
2. A l'efecte del que s'estableix en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas amb anterioritat al 30 d'octubre, i llevat que per circumstàncies concurrents es determine un termini diferent en la resolució de concessió de l'ajuda, hauran de presentar:  
a) factures i documents justificatius del pagament efectuat, d'acord amb la normativa vigent;  
b) documentació acreditativa que el sol·licitant es troba al corrent en el compliment de les obligacions fiscals i davant de la Seguretat Social, en els termes previstos en l'Ordre de 7 de gener de 1991, de la Conselleria d'Economia i Hisenda;   
c) acreditació, si s'escau, del compliment de les obligacions i condicions que s'hagueren establit en el projecte presentat juntament amb la sol·licitud o en la resolució;  
d) en els projectes d'instal·lacions elèctriques convencionals, certificat de direcció d'obra subscrit pel tècnic competent i visat, si s'escau, pel col·legi oficial corresponent, utilitzant el mòdel de certificació especificat a l'annex I d'aquesta ordre;  
e) En el cas d'instal·lacions amb energies renovables:  
- certificat de l'empresa instal·ladora d'haver finalitzat la instal·lació i de garantia del conjunt d'aquesta durant un mínim de tres anys, contra fallades de funcionament imputables a deficiències en l'execució material o defectes de disseny, així com de garantia del fabricant o importador, amb una vigència mínima de tres anys, dels equips de captació i regulació d'energia, utilitzant el mòdel de certificació especificat a l'annex II d'aquesta ordre.  
3. No serà subvencionable l'IVA satisfet per l'adquisició de béns i serveis, i en general qualsevol impost pagat pel beneficiari.  
Article 10. Pagament anticipat  
Amb caràcter excepcional, podrà anticipar-se el pagament de l'ajuda amb anterioritat a la realització del projecte en un 15% del cost, després de la presentació pel beneficiari de l'aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia i Hisenda.  
Article 11. Obligacions del beneficiari  
1 L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la falta d'execució parcial de la inversió o de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques, que en el seu conjunt excedisquen els límits establits, podrà donar lloc a la minoració de la subvenció concedida.  
2. El fet que el beneficiari incomplisca qualsevol dels requisits, condicions i altres circumstàncies que donaren lloc a l'atorgament de la subvenció o la falta de justificació de la realització del projecte donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si s'escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, si s'escau, el dret d'audiència a l'interessat.  
DISPOSICIONS ADDICIONALS  
Primera  
La Conselleria d'Indústria i Comerç subscriurà convenis amb les diputacions provincials d'Alacant, Castelló i València i amb les companyies elèctriques, per a l'execució i finançament d'aquestes ajudes i, en general, del Pla Valencià d'Electrificació Rural.  
Segona   
Per a l'exercici 1996 i de conformitat amb el que estableix la Llei 9/1995, de 31 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec de la secció 11, programa pressupostari 722.10, Ordenació i Promoció Industrial i Energètica, línia 709/000/96, Pla d'Electrificació Rural, per un import global de 374.108.990 de pessetes.  
Tercera  
En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o dependència en què es presentaren o, si s'escau, s'emeteren i quan no hagen transcorregut més de cinc anys des de la finalització del procediment al qual corresponguen.  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si s'escau, l'acreditació per altres mitjans dels requisits a què es refereix el document.  
DISPOSICIONS FINALS  
Primera  
Es faculta el director general d'Indústria i Energia perquè dicte les disposicions i adopte les mesures que considere oportunes per al desenvolupament i l'aplicació del que es disposa en aquesta ordre.  
Segona  
Aquesta ordre entra en vigor el dia de la publicació en el Diari Oficial de la Generalitat Valenciana.  
València, 12 de març de 1996  
El conseller d'Indústria i Comerç,  
DIEGO SUCH PÉREZ


Còpia Permalink ELI